**Ski Bridgeklubb**

85. årsmøte, torsdag 30. april 2015

**Årsberetning for sesongen 2014 / 2015**

Valgkomiteen hadde ikke funnet fram til ny leder til årsmøtet som ble avholdt 28.04.2014. Dette innebar at det sittende styre fungerte som et interimstyre frem til ekstraordinært årsmøte som ble avholdt 04.09.2014.

På ekstraordinært årsmøte ble følgende styre valgt:

Leder Simon Rasmussen (valg for 2 år)

Nestleder Olav Hjerkinn (valg for 1 år)

Sekretær Øyvind Bronken (ikke på valg)

Kasserer Per Storjord (valg for 2 år)

Styremedlem Bjørn Borge Nilsen (valg for 1 år)

Hermann Larssen ble valgt som revisor, mens Leif Otto Listhaug og Dag Amund Lie ble valgt til valgkomite. Leif Otto har vært webmaster for klubbens nettsider.

På ordinært årsmøte ble styrets forslag om å endre spillekveld fra mandag til torsdag med oppstart kl 18.15 vedtatt. Håpet var at endring av spilledag kunne trekke spillere fra nærliggende klubber. Første spillekveld var løfterik med flere deltakere fra naboklubber, men etterhvert ble disse borte og vi satt igjen med de samme spillerne som tidligere.

I sesongen hadde interimstyret ett møte, mens det nyvalgte styre har hatt tre møter. I tillegg har det vært en del kontakt via e-post.

Antall medlemmer i klubben er 38; en nedgang på 7 medlemmer fra i fjor. Det er to aktive æresmedlemmer i klubben. Spilleavgiften i klubben har gjennom denne sesongen vært kr 70. De kveldene det har vært simultanturnering, har spilleavgiften vært kr 80. Juniorer spiller gratis. Årskontingenten var kr 600 for medlemmer og kr 300 for medlemmer som har sitt hovedmedlemskap i annen klubb.

I det sittende kretsstyret er klubben representert med Arne Almendingen som styremedlem og Simon Rasmussen har vært revisor. Per Arild Kvist har vært klubbens representant i styret i Folkets Hus Forening.

Egenkapitalen ved sesongslutt foregående år var på kr 48 611. Egenkapitalen per 1/1-2015 var på

kr 40 800 og per 20/4-2015 var den økt til kr 55 690. For øvrig vises til regnskap og budsjett.

I løpet av sesongen har vi hatt tre jubilanter. Bjarne Erlandsen og Dag Amund Lie har fylt 70 år og Willy Nilsen har fylt 60 år.

**Spilling i klubben**

Det har i sesongen vært avholdt 32 klubbkvelder medregnet årsmøte og julebord. I gjennomsnitt har det vært litt i underkant av 5,5 bord på spillekveldene, en liten nedgang fra forrige år da snittet var litt i overkant av 6 bord.

For å forsøke å opprettholde og helst forbedre deltakelsen på klubbkveldene, har Øyvind prøvd å spleise spillere som mangler makker. Simon har oppfordret de spillere som vet at de neste kveld ikke kan spille si fra til Øyvind. Styret har også garantert at nye spillere uten makker, og som ikke er medlem av klubben, skal få spille. Dette har bidratt til at det enkelte kvelder har blitt litt bedre deltagelse. Styret takker Rolf Hansen for innsatsen for utsetting av materiell før spillingen og kjøkkentjenesten. En takk også til Knut Karlsen som hver kveld frakter ferdiglagt spillkort til og fra klubben.

Turneringsformen på spillekveldene har i all vesentlighet vært alle par i en gruppe basert på avbrutt serie og det har vært premiering etter hver turnering. Andreas har vært ivrigst og deltatt på alle klubbkvelder bortsett fra en kveld.

Ansvaret for gjennomføringen av spillekveldene har i hovedsak vært på Simon, Raymond, Dag, Lars Erik Thomassen og Knut Karlsen. Ruter har fungert bra.

På vanlige klubbkvelder har Andreas flest plasseringer når det tas med 1, 2. og 3. plasser.

Tradisjonen tro ble Kvist Julecup gjennomført 2 kvelder i desember. Som vanlig var det god premiering. En stor takk til Per Arild. Deltakelsen var på 7 bord, mens det forrige år var 8,5 bord. Hyggelig at noen gjestespillere også deltok. Vinnere av turneringen ble Torstein Kjærvik og Willy Nilsen.

Tradisjonelt julebord ble avholdt 18. desember med 25 deltakere. Etter god mat og drikke ble kvelden avsluttet med singleturnering som ble vunnet av Andreas Jansen.

Av resultater i NBF's simultanturneringer nevnes at Eva Lund og Per Storjord ble nr 9 den 11.11.14 (Kolbotn), Arne Almendingen og Olav Hjerkinn nr 10 den 27.11.2014 og Knut Karlsen og Torill Haakenstad nr 6 den 26.03.2015. Den 28. april vant Per og Eva og Rolf og Tore ble nr. 7. Resultatene er på landsbasis.

Klubbmesterskapet ble spilt over 2 kvelder. Nytt for året var at det ikke var nødvendig å stille begge kveldene. Klubbmestere 2014/15 ble Bjarne Erlandsen og Svein Arild Naas Olsen. Knut Karlsen og Torill Haakenstad/Bjørn Roar Haugen kom på 2. plass, mens Tore Haraldsen og Øyvind Bronken ble nr 3.

Sommerbridge ble arrangert hver mandag i perioden mai – august med unntak fra 2. pinsedag og mandagen under bridgefestivalen. Totalt ble det 15 spillekvelder med et snitt på litt i overkant av 6 bord, mens snittet forrige år var 6 og et kvart bord. 79 forskjellige spillere var innom. Sommerbridgemester i 2014 ble Olav.

**Krets- og forbundsturneringer**

En kjerne av klubbens medlemmer er aktive i krets- og forbundsturneringer. Klubben har etterhvert mange medlemmer (i overkant av 10) som aldri stiller på klubbkveldene. Disse gjør seg imidlertid bemerket gjennom sterke resultater i større turneringer. Av resultater bør følgende nevnes:

I NM lag for klubber 2014/15 spilte Ski 1 (Bjørnar Halderaker, Jo-Arne Ovesen, Siv Thoresen og Olav Ellestad) seg helt fra til finalen som spilles i mai.

For Ski 2 deltok Arne, Olav, Simon og Rolf. De ble knepent slått ut i 3. runde.

KM for par 2013/2014 ble avbrutt på grunn av sykdom og spillingen ble utsatt til 1. mai 2014. Det deltok 44 par. Av resultatene nevnes at Kåre Bogø/med makker ble nr 2, Arne og Olav nr 3, Jo-Arne og Siv nr 4 og Tore og Øyvind nr 7. To par fra klubben var dermed kvalifisert for å spille NM-finalen. Kåre Bogø m/makker ble nr 34 og Arne og Olav nr 37 (52 par).

I NM for veteraner stilte 80 par til start. Herman med makker tok en respektabel 10. plass og Arne og Olav ble nr 12. plass. Roar Larsen m/makker ble nr 18.

I NM mix for par ble Siv Thoresen m/makker norgesmester. Anna Malinowski m/makker ble nr 12. (213 par)

I NM mix lag spilte Anna på et lag som kom på 3. plass (80 lag).

Kretsmesterskapet for lag er den mest populære turneringen i kretsen med hele 38 lag i aksjon fordelt på fire puljer. I likhet med forrige år stilte klubben kun med to lag, denne gang ett i A puljen og ett i B-puljen. Ski 1 (Simon Rasmussen, Rolf Hansen, Arne Almendingen, Olav Hjerkinn, Anna Malinowski og Bjørnar Halderaker) kom på 4. plass. Ski 2 (Dag Amund Lie, Øyvind Bronken, Tore Haraldsen, Willy Nilsen, Leif Otto Listhaug og Per Sletten) kom også på 4. plass.

I KM for par 2014/2015 deltok 22 par. Johnny Moen og Knut Karlsen ble nr 4.

KM-mix ble spilt 15.03.2015. Det deltok 24 par. Rolf m/makker ble nr 2.

I seriemesterskapet i 2. divisjon vant Siv Thoresen, Jo-Arne Ovesen, Peter Marstrander, Tolle Stabell ,Torild Hesje og Rune Brendeford Anderssen, som representerer klubben. Laget rykket dermed igjen opp til 1. divisjon. For øvrig hadde klubben et lag til i 2. divisjon og et lag i 4. divisjon. Lag Hansen i 2 divisjon (Rolf, Simon, Arne, Olav) kom på 12. plass og rykket dermed ned til 3. divisjon. Lag Lie (Dag, Roar, Tore, Raymond og Øyvind) endte på 4. plass i sin pulje.

I Fossturneringen deltok 45 par på lørdag og 41 par søndag. Lørdag ble Arne og Olav nr 6 og Anna /m makker nr 8. Søndag ble Siv m/makker nr 4 og Bjarne m/makker nr 6. Sammenlagt kom Siv m/ makker på 2. plass, mens Arne og Olav ble nr 3.

I Kolbotns jubileumsturnering den 22.11.2014 deltok 28 par. Bjørnar Halderaker og Kåre Bogø vant.

Julecupen på Kolbotn ble vunnet av Harald Nordby m/makker, Johnny og Raymond ble nr 8, Siv og Jo-Arne nr 9 (36 par).

I romjulsturneringen i Ørje ble Roar med makker nr 2 og Johnny og Hermann nr 6 (42 par).

En del av klubbens medlemmer deltok også i klubbmesterskapet til Kolbotn BK. 12 par kvalifiserte seg til finalen. Arne og Øyvind ble klubbmestere, Rolf og Tore ble nr 2, Simon og Anna/Lars Erik nr 3 og Andreas og Raymond ble nr 4.

De medlemmer som ikke spiller på vanlige klubbkvelder, men som representerer klubben, har en rekke sterke resultater ut over det som er nevnt, men disse er ikke tatt med i årsberetningen.

Sommerbridgen starter torsdag 7. mai og første vanlige spillekveld i klubben til høsten blir torsdag 3. september.

Styret vil takke for sesongen som har gått og ønsker alle en god sommer!